Dié wat Hy lank tevore verkies het, het Hy ook bestem om gelykvormig te wees aan die beeld van sy Seun, sodat sy Seun baie broers kan hê van wie Hy die Eerste is. Dié wat Hy daartoe bestem het, het Hy ook geroep. En dié wat Hy geroep het, het Hy ook vrygespreek. (Romeine 8:29-30)
Elke mens is na die beeld van God geskape, maar sonde het hierdie beeld vertroebel. Christenskap beteken dat God ons wil verander sodat ons sal wees soos Hy ons bestem het om te wees. Heiligmaking is dus ’n proses waaraan ek en jy elke dag moet werk. Dit vra van ons om al hoe meer soos Jesus op te tree, om soos Hy te praat, soos Hy om te gee en soos Hy lief te hê. Indien jy dit (altyd met die hulp van die Heilige Gees) kan regkry, sal jy Jesus met sy wederkoms nie net van aangesig tot aangesig kan sien nie, maar jy sal ook volmaak en volwasse soos Hy wees.